D Stadt isch vor mee as 2000 Joor under em Naame Augusta Treverorum (ab dr zwäite Helfti vom 3. Joorhundert Treveris) gründet worde und nimmt dr Diddel vo dr eltiste Stadt vo Dütschland für sich in Aaspruch. Die röömische Baudänkmööler z Trier ghööre sit 1986 zum UNESCO-Wälterb. Doodrzue ghööre us dr Antike s Amphitheater, d Barbaratherme, d Kaisertherme, d Konstantinbasilika, d Porta Nigra und d Röömerbrugg, us em Middelalter dr romaanisch Doom, wo im Kärn no us dr spootröömische Zit stammt und die früegotischi Liebfrauechille.